‘IGOLD7’เข้าเป้าMFCลุยอาเซียนต่อ
เอ็มเอฟซี ได้ราคาทองพุ่งหนุน IGOLD7 ใกล้เข้าเป้า 7% แค่ 4 เดือน
11 ส.ค. 2554

เอ็มเอฟซี ได้ราคาทองพุ่งหนุน IGOLD7 ใกล้เข้าเป้า 7% แค่ 4 เดือน 
จ่อคิวออก IASEAN STAR 10 ลงทุนหุ้นอาเซียน ตั้งเป้าทำกำไร 10% ใน 1 ปี 
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า ขณะกองทุนเปิดเอ็มเอฟซี อินเตอร์เนชั่นแนล โกลด์ สปอท 7 หรือ IGOLD7 ที่ตั้งเป้าหมายผลตอบแทน 7% ภายใน 10 เดือน โดยใกล้จะให้ผลตอบแทนได้ตามเป้าหมายแล้ว ซึ่งใช้เวลาประมาณ 4 เดือนกว่าเท่านั้น นับตั้งแต่วันที่เปิดขายไปเมื่อปลายเดือน ก.พ. 2554
ทั้งนี้ ในช่วง 4 เดือนที่ผ่านมา ราคาทองคำในตลาดโลกปรับเพิ่มขึ้นอย่างต่อเนื่อง โดยที่ราคาทองคำในตลาดลอนดอนเมื่อต้นเดือน เม.ย. อยู่ที่ 1,420 เหรียญสหรัฐ/ออนซ์ และล่าสุดเมื่อวันที่ 20 ก.ค. เพิ่มเป็น 1,580 เหรียญสหรัฐ/ออนซ์ คิดเป็น 11.26%
น.ส.ประภา กล่าวว่า บลจ.เอ็มเอฟซี จึงได้เปิดขายกองทุนเปิดเอ็มเอฟซี อินเตอร์เนชั่นแนล อาเซียน สตาร์ 10 หรือ IAESAN STAR 10 ซึ่งเป็นกองทุนทาร์เก็ตฟันด์ที่เป้าหมายผลตอบแทน 10% ภายใน 1 ปี โดยมีนโยบายการลงทุนหุ้นและตราสารหนี้ในต่างประเทศไม่น้อยกว่าร้อยละ 80 ของมูลค่าทรัพย์สินสุทธิ โดยส่วนของหุ้นจะลงทุนหุ้นของบริษัทจดทะเบียนที่อยู่ในกลุ่มประเทศอาเซียน เช่น มาเลเซีย อินโดนีเซีย ฟิลิปปินส์ สิงคโปร์ เวียดนาม เป็นต้น แต่จะไม่ลงทุนในหุ้นไทย 
ทั้งนี้ กองทุนจะบริหารแบบเชิงรุก เน้นลงทุนหุ้นที่มีสภาพคล่องสูงทำให้สามารถปรับพอร์ตการลงทุนตามภาวะตลาดได้ทันที ขณะที่มีการบริหารความเสี่ยงจากอัตราแลกเปลี่ยนเงินตราต่างประเทศตามภาวะตลาด โดยขึ้นอยู่กับดุลยพินิจของผู้จัดการกองทุนและมีการลงทุนในสัญญาซื้อขายล่วงหน้า เพื่อเพิ่มประสิทธิภาพการบริหารพอร์ต 
“ขณะนี้เป็นจังหวะที่ดีในการลงทุนในภูมิภาคอาเซียน จากข้อมูลของกองทุนการเงินระหว่างประเทศ (ไอเอ็มเอฟ) เมื่อเดือน มิ.ย.ปีนี้ มองว่าเศรษฐกิจในอาเซียนมีแนวโน้มขยายตัวต่อเนื่องในเกณฑ์ที่ดี โดยรัฐบาลยังคงนโยบายการคลังแบบกระตุ้นเศรษฐกิจ สภาพคล่องในระบบการเงินที่มีอยู่สูง ประมาณการการเติบโตของรายได้ในปีนี้อยู่ที่ 23% และ 16.7% ในปี 2555 เงินปันผลเฉลี่ย 3.43.8% ต่อปี และยังมีปัจจัยส่งเสริมการลงทุนในแต่ละประเทศ เช่น อินโดนีเซียมีตัวเลขการใช้จ่ายเพื่อการบริโภคฟื้นตัวต่อเนื่อง สิงคโปร์มีการฟื้นตัวของเศรษฐกิจโดยเฉพาะกลุ่มเทคโนโลยี สินเชื่อเติบโตอยู่ในระดับสูงกว่า 20% และมาเลเซียมีโครงการปฏิรูปเศรษฐกิจ” น.ส.ประภา กล่าว